В САЩ се очаква най - високата избирателна активност от век Продължават кампаниите на Доналд Тръмп и Джо Байдън в САЩ . Послание за единство изпрати кандидатът на Демократическата партия Джо Байдън на предизборен митинг в Уорм Спрингс , щата Джорджия , във вторник , съобщи Ройтерс . " Аз се кандидатирам като горд демократ , но ще управлявам като американски президент . Ще работя и с демократи , и с републиканци . Ще работя еднакво усилено за тези , които не ме подкрепят , както за тези , които ме подкрепят " , заяви Байдън . Щатът Джорджия , една от крепостите на републиканците , не е гласувал за кандидат на демократите за Белия дом от 1992 г . Но Байдън почти изравнява резултата си в допитванията с този на президента републиканец Доналд Тръмп . " Нещо се случва тук , в Джорджия , и в цялата страна . Ако спечелим Джорджия , печелим всичко " , каза по - късно Байдън в Атланта . Пак във вторник в Орландо , Флорида , бившият президент Барак Обама подкрепи Байдън и призова демократите да гласуват масово , за да избегнат повторение на изборите през 2016 г . " Миналия път ние бяхме самодоволни . Хората станаха малко мързеливи , приеха нещата за даденост и вижте какво стана . Не и този път , не и на тези избори " , каза Обама . Тръмп от своя страна наблегна на социални мерки . " Ние връщаме съпрузите ви на работа " - това послание отправи президентът на САЩ Доналд Тръмп към жените от предградията по време на предизборен митинг в Лансинг , щата Мичиган , предаде Асошиейтед прес . Тръмп , чиято подкрепа сред жените , живеещи в предградията , намалява според проучванията , отправи критика към ограниченията , наложени за забавяне на разпространението на новия коронавирус . Президентът нападна и съперника си от Демократическата партия Джо Байдън , когото обвини , че е подкрепил Северноамериканското споразумение за свободна търговия ( НАФТА ) и приемането на Китай в Световната търговска организация ( СТО ) , които според него са навредили на автомобилната индустрия и останалата промишленост в щата . " Тези избори са въпрос на икономическо оцеляване за Мичиган " , каза Тръмп . Според проучване на Ройтерс и института Ипсос обаче Байдън води в надпреварата в Мичиган с подкрепа от 52 процента от избирателите , докато Тръмп има подкрепата на 43 процента . Междувременно стана ясно , че над 70 милиона американски избиратели са подали гласа си за изборите за президент , насрочени за 3 ноември - повече от половината от броя на гласувалите на предишните избори през 2016 г . , сочат данни на Проекта " Американски избори " , предаде Ройтерс . Данните показват рекорден темп на гласуване , който може да доведе до най - високата избирателна активност от над един век и свидетелства както за високия интерес към изборите , така и за желанието на избирателите да намалят риска от заразяване с коронавирус при упражняването на правото си на вот . Според професора в Университета на Флорида Майкъл Макдоналд , който е координатор на Проекта " Американски избори " , избирателната активност ще бъде около 65 процента , най - висока от 1908 г . насам . Според социологическо проучване на Ройтерс и на института Ипсос на национално равнище кандидатът на демократите Джо Байдън води пред настоящия президент Доналд Тръмп с 10 процентни пункта . За Байдън заявяват , че ще гласуват 52 процента от анкетираните , а за Тръмп - 42 процента . Преди да отпътува на предизборна обиколка в щатите Мичиган , Уисконсин и Небраска , Тръмп отново изрази резерви към влиянието на масовото гласуване по пощата върху честността на изборите . " Би било много , много уместно и много хубаво , ако победителят бъде обявен на 3 ноември , вместо да се броят бюлетини в продължение на две седмици , което е напълно неуместно и не мисля , че е в съгласие с нашите закони " , каза Тръмп пред журналисти в Белия дом .